Vrou Soek Boer

Vir die TV-reeks, sien Boer soek ‘n vrou.

Vrou soek boer is ’n Afrikaanse rolprent wat op 7 Maart 2014 in Suid-Afrika vrygestel is. Die hoofrolle word deur Lika Berning, Bok van Blerk, en Nico Panagio vertolk. Die prent speel in Mpumalanga af en is ook in en om Wakkerstroom verfilm. Dit het ongeveer R5 400 000 gekos om te vervaardig.

Genre 
Die rolprent is ’n romantiese komedie. Die ouderdomsperk is OL (ouerleiding), T (taal). Die film se slagspreuk is: Mens se baksels proe altyd beter as jy verlief is.

Hoofrolspelers 
 Lika Berning as Mareike
 Nico Panagio as Neil
 Bok van Blerk as Stander
 Nicole Bailey as ontvangsdame
 Martin Bester as Tim
 Gretha Brazelle as Ingrid
 Dylan Britz as Willem
 Charlene Brouwer as Susan
 Rowan Cloete as Gert
 Carel Du Plessis as Karel
 Morne du Toit as Schalk
 Anthony Fridjhon as Oom Fritz
 Anrich Herbst as Rudi
 Henk Hugo as Oom Japie
 Tiaan Kelderman as Ewald
 Gideon Le Roux as Robbie
 Andre Odendaal as Prokureur
 Almarida Reynecke as Marie
 Hennie Smit as Oom Flip
 Lindie Stander as Kobus
 Julie Strijdom as Tannie Olga
 Hugo Taljaard as Grys Man
 Marga van Rooy as Tannie Bettie

Storielyn 
Mareike is 'n stadsmeisie wat suksesvol is in haar veeleisende beroep. Haar liefdeslewe laat egter veel te wense oor. Ná 'n onderonsie met haar baas, verruil sy die stad vir die platteland om 'n bakkery oor te neem wat sy geërf het. Haar nuwe lewe hou meer in as wat sy kon indink. Buiten dat sy haar snyerspakkies vir ’n voorskoot moet verruil, begin die poppe dans wanneer sy tussen Meneer Aantreklik en Meneer Reg moet kies.

Die frustrasie oor haar onvermoë voor die bakoond in die bakkery word vererger wanneer sy gereeld in Neil, 'n boer van Wakkerstroom, bly vasloop. Ná ’n heel paar rampspoedige afsprake met mans in die omgewing ontmoet sy vir Stander wat glo Mareike is die vrou vir hom. Maar is Stander die man vir haar of gaan sy en Neil hulle aanvanklike irritasie met mekaar vir iets meer kan verruil?

Verwysings

Sien ook 
 Lys van Afrikaanse rolprente

Eksterne skakels 
 

Afrikaanse rolprente
Romantiese rolprente
Suid-Afrikaanse rolprente